Το δεύτερο νεκρό από ιλαρά μετρά η χώρα, και τον πρώτο η περιοχή της Δυτικής Ελλάδας, καθώς χθες κατέληξε στο Πανεπιστημιακό Νοσοκομείο της Πάτρας ένας 17χρονος Ρομά, ο οποίος είχε μεταφερθεί από την Ηλεία.

Ο 17χρονος, ο οποίος ήταν ανεμβολίαστος, πέθανε από εγκεφαλίτιδα, μία σοβαρότατη επιπλοκή της νόσου.

Από τον Μάιο του 2016, οπότε και ξεκίνησε, μετά από χρόνια, η έξαρση της ιλαράς στη χώρα μας, στην Δυτική Ελλάδα έχουν καταγραφεί συνολικά 75 κρούσματα, με την Ηλεία να κρατά τα «πρωτεία» με 44 κρούσματα και την Αχαϊα να έπεται με 30. Μόλις ένα κρούσμα έχει καταγραφεί στην Αιτωλοακαρνανία, σύμφωνα με τα στοιχεία της επιδημιολογικής έκθεσης για την ιλαρά στη χώρα μας από το ΚΕΕΛΠΝΟ.

Μάλιστα, παρουσιάζεται μία αλματώδης αύξηση των κρουσμάτων τον Οκτώβριο και τον Νοέμβριο, με 46 κρούσματα από 21 που ήταν μέχρι τότε.

Αξιοσημείωτο της έξαρσης που παρουσιάζει η νόσος στην Ηλεία είναι ότι μόλις την πρώτη εβδομάδα του Δεκεμβρίου (μέχρι 7 Δεκεμβρίου) έχουν παρουσιαστεί 6 κρούσματα στην Ηλεία, ενώ σε Αχαϊα και Αιτωλοακαρνανία δεν καταγράφηκε νέο κρούσμα.

Σημειώνεται ότι ανάμεσα στα κρούσματα είναι και μία γιατρός, η οποία νοσηλεύεται στο Νοσοκομείο του Πύργου.

Σύμφωνα με το ΚΕΕΛΠΝΟ, μέχρι τις 7 Δεκεμβρίου στην Ελλάδα έχουν καταγραφεί 690 κρούσματα ιλαράς, με μεγαλύτερη συχνότητα στη Ν. Ελλάδα. Στη μεγάλη πλειονότητα πρόκειται για άτομα Ελληνικής υπηκοότητας (κυρίως μικρά παιδιά από κοινότητες Ρομά και άτομα από το γενικό πληθυσμό κυρίως στην ηλικιακή ομάδα 25-44 ετών) που δεν έχουν ανοσία στην ιλαρά, μεταξύ των οποίων και επαγγελματίες υγείας που ήταν ανεμβολίαστοι ή ατελώς εμβολιασμένοι. Αναμένεται η εργαστηριακή επιβεβαίωση και άλλων κρουσμάτων το ερχόμενο διάστημα, και δεν μπορεί να αποκλειστεί η αύξηση των κρουσμάτων και η επέκτασή τους και σε άλλες γεωγραφικές περιοχές.

Συστήνεται ο εμβολιασμός με το μικτό εμβόλιο ιλαράς-ερυθράς-παρωτίτιδας (εμβόλιο MMR) των παιδιών, των εφήβων και των ενηλίκων που δεν έχουν εμβολιαστεί με τις απαραίτητες δόσεις. Σύμφωνα με το Εθνικό Πρόγραμμα Εμβολιασμών, παιδιά, έφηβοι και ενήλικες που έχουν γεννηθεί μετά το 1970 και δεν έχουν ιστορικό νόσου πρέπει να είναι εμβολιασμένοι με 2 δόσεις εμβολίου για την ιλαρά.

Πηγή: patrastimes